Vrystelling van die Solidariteit-ETM Suid-Afrikaanse Arbeidsmarkrapport vir die derde kwartaal van 2016 - Solidariteit Navorsing
Verswakkende werk- en loonsekerheid duur al byna ses jaar.
[Klik hier om die indeks en verslag af te laai.]
Werk- en loonsekerheid het in die tweede kwartaal van 2016 swak gebly, vasgevang binne ŉ arbeidsomgewing van dalende werk- en loonsekerheid wat sedert 2011 al amper ses jaar lank voortduur. Dít is volgens die kwartaallikse Solidariteit-ETM Arbeidsmarkindeks (AMI), opgestel in samewerking met ETM Analytics, wat vandag bekendgestel is.
Die AMI, ŉ indeks van werknemersvertroue, arbeidsbekostigbaarheid en die ETM Sakesiklus-indeks, het marginaal van ŉ opwaarts hersiene 41,2 in K1 2016 tot 42,1 in die tweede kwartaal van 2016 gestyg. Ingevolge die AMI is 50 die gelykbreekpunt tussen stygende en dalende werk- en loonsekerheid.
Let wel: Die indeks vorm deel van die jongste uitgawe van die Suid-Afrikaanse Arbeidsmarkrapport. In dié uitgawe word kwessies soos sogenaamde Skandinawiese sosialisme, SA se swak kapitaalvorming sedert 2007/08 en inflasie bespreek. ŉ Breër makro-ekonomiese oorsig word ook verskaf.